Rasmus Prehn (S), 2010-05-31:
På linje med det foregående forslag vil jeg gerne fra socialdemokratisk side fastslå, at vi naturligvis har det sådan, at når man laver en aftale, skal den holdes.
Det gælder også, når Kommunernes Landsforening laver en aftale med staten.
Det, der bare er pointen, er, at når en aftale ikke overholdes, kan man grundlæggende gå to veje.
Man kan kigge på: Var forudsætningerne for at overholde aftalen i orden?
Eller er det simpelt hen bare et spørgsmål om at tvinge kommunerne til at overholde den her aftale?
Der tror vi fra socialdemokratisk side at det er klogt at kigge på, om ikke man kunne finde nogle mere realistiske rammer.
Der er simpelt hen i de her straffesanktionsforslag for meget ufrihed og for meget mistillid, og derudover er hele udgangspunktet for regeringens måde at styre kommunernes økonomi på forkert, al den stund man satser på nulvækst, hvilket vi ved kommer til at betyde massive besparelser i landets kommuner.
Man kan snakke en masse om, at der bare kan findes noget på administration og på andet, men sagen er simpelt hen den, at kommunerne, hvis man netop kigger på administration, i høj grad har været gode til at overholde de budgetter, der er lagt, og de aftaler, der er indgået, og man bruger mindre på administration, end man har gjort tidligere.
Derudover er det værd at bemærke, at regeringen jo selv bryder de budgetter, der er lagt for deres egen ministerielle styring, så jeg synes, det er lidt patetisk, at man kommer og er så hård i filten over for landets kommuner.
Selve forslaget her lægger op til at gøre en endnu større del af kommunernes bloktilskud betinget.
Hvor det betingede bloktilskud i dag udgør 1 mia. kr., vil regeringen gøre til 3 mia. kr.
Der er altså helt konkret for 2 mia. kr. mindre kommunalt selvstyre og lokalt demokrati i dette lovforslag.
Men ikke nok med det; regeringen vil også have mulighed for at reducere kommunernes bloktilskud, hvis de undervejs i budgetåret ikke makker ret i forhold til regeringens centralistiske diktat.
Hvad kommer det så til at betyde i virkeligheden?
Kommunerne, der allerede landet over er i fuld gang med at spare på folkeskoler, børnepasning, ældrepleje, socialt udsatte og på andre kernevelfærdsopgaver, vil nu blive tvunget til at skære endnu dybere med sparekniven.
Forslaget om at hæve det betingede bloktilskud vil bl.a. tvinge kommunerne til at budgettere med en buffer, der kan anvendes i tilfælde af overforbrug, og det vil dermed betyde lavere bloktilskud fra staten.
I Københavns Kommune vil det f.eks. betyde en buffer i størrelsesordenen 300 mio. kr.
Det er penge, som permanent må afsættes i tilfælde af eventuelle sanktioner, hvorfor de jo ikke kan bruges på velfærd.
Lovforslaget her betyder derfor indirekte en nedskæring på velfærden.
Forslaget betyder endvidere en ret besynderlig incitamentsstruktur.
Det betyder med andre ord, at kommunerne kan risikere at blive straffet for at overskride deres budgetter, selv om de reelt har forbrugt mindre end det aftalte.
Man kan derfor frygte, at nogle kommuner vil føle sig tvunget til at budgettere med mere, end de føler er rimeligt, alene for ikke at risikere straf.
For at anskueliggøre de uhyggelige konsekvenser af dette forslag er det værd at bemærke, at hvis den foreslåede sanktionsmekanisme om at reducere bloktilskuddet, hvis budgetterne overskrides, gjaldt i dag, så skulle kommunerne ud at spare 3 mia. kr. i velfærden lige nu og her.
Kommunerne straffes med dette forslag kollektivt, det vil sige, at kommuner, der har kæmpet for at overholde budgettet, stadig væk vil kunne risikere at skulle hoste op med op til 500 kr. pr. indbygger, hvilket også fremgår af Kommunernes Landsforenings høringssvar.
Endelig er der hele spørgsmålet om evalueringen af det her.
Hvor man sådan set, da man introducerede de første sanktioner, lagde op til en evaluering her og nu, så udskyder man det nu 2 år, hvilket reelt betyder, at man fuldstændig uden at vide, hvad konsekvenserne er af de her sanktioner, bare fortsætter.
Man sidder uden udsyn, træder på speederen og skruer op for sanktionerne.
Tak for ordet.